༽མར་ཤེས་ཀྱི་བྱེད་ལས་བཤད་པ།དེ་ལྟར་སྲོག་ལྡན་མཐའ་དག་ཨ་མ་ཡིན་པར་འདུ་ཤེས་ན།ཐོག་མ་མེད་པ་ནས་རང་ཉིད་བཀའ་དྲིན་ཆེན་པོས་བསྐྱངས་པ་ཤ་སྟག་ཡིན་པར་ངེས་པ་རྙེད་སླ་བ་ཡིན།དེ་ཡང་རང་གི་མིག་མདུན་དུ་ཡོད་པའི་ཚེ་འདིའི་དྲིན་ཆེན་གྱི་ཨ་མ་ལྟ་བུར་ཆ་མཚོན་ན།ཨ་མས་ཟླ་དགུ་ངོ་བཅུའི་རིང་ལུས་ལ་ཁུར།དེ་ཙམ་དུ་མ་ཟད་པར་ལུས་ལ་ཁུར་བའི་རིང་ཨ་མ་རང་ཉིད་ལ་ཆམ་པ་དྲག་པོ་ཞིག་ཕོག་ཀྱང་བུ་ལ་གནོད་དོགས་ནས་སྨན་ཟ་མ་ནུས།ལེགས་པའི་གོས་ཞིག་གྱོན་ཡང་སྐ་རགས་དམ་པོར་འཆིང་མ་ནུས།རང་གི་ཟ་འདོད་པའི་ཞིམ་པའི་ཟས་དང་བཏུང་འདོད་པའི་སྐོམ་སོགས་ཡོད་ཀྱང་བུ་ལ་གནོད་ཀྱི་དོགས་ནས་ཟ་མ་ནུས་བཏུང་མ་ནུས།མཚན་མོར་འགུལ་བསྐྱོད་སྣ་ཚོགས་ཤིག་བྱེད་འདོད་ཀྱང་བུ་ལ་གནོད་ཀྱི་དོགས་ནས་བྱེད་མ་ནུས།རང་གི་བདེ་བ་ཐམས་ཅད་ཕངས་མེད་དུ་དོར་ནས་བུ་ལ་ཕན་ཐབས་འབའ་ཞིག་ཏུ་ཟ་ལུགས་འགྲོ་ལུགས་སྡོད་ལུགས་མཐའ་དག་གཟབ་གཟབ་ནན་ཏན་གྱིས་བསྒྲུབས་ཏེ་མཐར་རང་གི་ཚེ་སྲོག་ལ་ཐུག་པའི་ཟུག་གཟེར་སྣ་ཚོགས་ཀྱི་ཁྲོད་ནས་མི་ལུས་རིན་པོ་ཆེ་བྱིན།ལུས་ལ་ཟུག་གཟེར་སྣ་ཚོགས་ཤིག་མྱང་ཡང་ད་དུང་ཁྲོ་བ་ཅུང་ཟད་ཀྱང་མེད་པར་སྐྱེས་མ་ཐག་ཏུ་མི་དབུལ་པོར་གཏེར་རྙེད་པ་ལྟ་བུའི་དགའ་ཚོར་ཆེན་པོ་བྱས་ཏེ་རང་གི་ལག་པ་གཉིས་ཀྱི་སྦར་མོའི་དབུས་སུ་བཟུང་ནས་ངའི་སྙིང་གི་ནོར་བུ་དང་ནོར་བུ་ཞེས་འབོད་བཞིན་དུ་རང་གི་ཤའི་དྲོད་ལ་སྦྱར།བརྩེ་བའི་མིག་གི་བལྟས།དགའ་བའི་འཛུམ་གྱིས་བསུས།འཇམ་པའི་གདན་ལ་བཞགསྣབས་དང་།མི་གཙང་བ་སོགས་ཨ་མས་འཕྱིས།ཉིན་གང་པོར་བུ་ཡི་གཡོག་མ་ཚར་བ་ལུས།ཐ་ན་ཨ་མ་རང་ཉིད་ཐུན་རེའི་ཟས་ཟ་བའི་དུས་སུའང་བུ་ཡི་ངུ་ངག་ཅུང་ཟད་རེ་ཐོས་པས་ཟ་འཕྲོ་འཐུང་འཕྲོར་བཞག་ནས་སེམས་ཁྲལ་ངང་བུ་ཡི་འགྲམ་ལ་རྒྱུགས་ནས་ཟས་ཀྱང་ལྷོད་བདེར་ཟ་ཁོམ་མེད་པ།ཕྱི་ལོགས་སུ་ལས་ཀ་ཆེ་ཆུང་ག་འདྲ་ཞིག་བྱེད་དུ་ཕྱིན་ཀྱང་སེམས་རྣལ་དུ་མ་ཕབ་པར་སེམས་འཚབ་ངང་རང་གི་ལས་བྲེལ་ལ་མ་ལྟོས་པར་བུ་ལ་གནོད་ཀྱི་དོགས་ནས་ཡུད་ཙམ་ཡུད་ཙམ་ནས་བུ་ཡི་འགྲམ་ལ་ལྟ་བར་འོང་།མཚན་མོའི་དུས་སུའང་བུ་རང་གི་འོག་ཏུ་ཚུད་ནས་བསད་དོགས་དང་།གཡང་ལ་ལྷུང་དོགས་ཀྱི་སེམས་ཁྲལ་ཁོ་ནས་ལྷོད་བདེར་ཉལ་མ་ཕོད།དེར་མ་ཟད་འགྲོ་ཐུབ་ཙམ་ནས་གོམ་པ་སྤོ་སྟངས་དང་།ཨ་ཕ་ཨ་མ་ཟེར་བའི་གཏམ་སྨྲ་སྟངས།ཟ་ལུགས།འགྲོ་ལུགས།སྡོད་ལུགས་སོགས་ཚང་མ་བསླབས།དེ་ཡང་རིམ་བཞིན་ནར་སོན་ནས་ཆོས་སྒོར་བཅུགས་པ་དང་།ཡུལ་གཞན་དུ་མནའ་མ་དང་།མག་པ་སོགས་སུ་བརྫངས་ནས་ཚེ་འདིའི་ཟས་གོས་བཏུང་གསུམ་ལ་ཐོགས་པ་མེད་པའི་གནས་ཤིག་ཏུ་སླེབས་ཡོད་ཀྱང་།ད་དུང་སེམས་ཀྱིས་མ་བཟོད་པར་བུ་ལ་ཤ་དང་།རྩམ་པ།མར།ཤིང་ལ་སོགས་པའི་ཡོ་ཆད་སྣ་ཚོགས་རང་ཉིད་སྐྱེལ་དུ་འགྲོ་བ་དང་།གཞན་བརྒྱུད་དེ་བསྐུར་བ་སོགས་བྱས།མདོར་ན།ཕ་མས་མི་ཚེ་གང་པོར་ཟ་ཚོད་བཏུང་ཚོད་བྱས་ནས་བསགས་པའི་རྒྱུ་ནོར་ཡོད་ཚད་དང་།རང་གི་ཕ་མའི་ཡང་ཕ་མས་བསགས་པའི་རྩ་ཆེན་གྱི་ནོར་བུ་གཟི།གཡུ།བྱུ་རུ།མུ་ཏིགཐ་ན་ལྭ་བ་རྙིང་པ་དང་།ཚེ་རིང་སྐྱིན་ཁེབས་སོགས་རང་གི་གྱོན་མ་ནུས་པ་བཏགས་མ་ནུས་པ་རྣམས་འཕངས་མེད་དུ་བུ་ལ་བྱིན།བྱིན་པ་ཙམ་དུ་མ་ཟད་རྒྱུ་ནོར་ཡོད་ཚད་བུ་ལ་འཕྲོད་སོང་བསམ་ནས་དགའ་ཚོར་ཆེན་པོ་བྱས།བུ་ཡི་ཆེད་དུ་རང་ལ་གཞན་གྱིས་མཐོང་ཆུང་དང་།ཁྱད་གསོད།ཐུབ་ཚོད།གཏམ་ངན་སྣ་ཚོགས་ཤིག་སྨྲ་ཡང་ཐམས་ཅད་ལ་བཟོད་སྲན་དང་།གདོང་ལེན་བྱས་ཏེ་རང་སྲོག་བློས་བཏང་གི་ཐོག་ནས་རང་གི་མིག་འབྲས་བཞིན་དུ་གཅེས་པའི་སེམས་ཀྱིས་བསྐྱངས་པས་བཀའ་དྲིན་ཆེ་བ་ཡིན།དེ་ལྟར་ཚེ་འདིའི་ཨ་མས་མི་ཚེ་ཧྲིལ་པོར་ཁ་ཡོད་ལག་ཡོད་ཀྱི་ཐོག་ནས་རང་ཉིད་བཀའ་དྲིན་ཆེན་པོའི་སྒོ་ནས་བསྐྱངས་པ་དེ་ཡང་ཡང་དྲན་པའི་སྒོ་ནས་རང་གི་ཕ་དང་།སྤུན་དང་།མཛའ་ཤེས་དང་།ཡུལ་མི་དང་།དེ་བཞིན་གོ་ལ་ཟླུམ་པོར་འཚོ་བའི་སེམས་ཅན་ཐམས་ཅད་རང་གི་ཨ་མ་བྱེད་མྱོང་ཞིང་ཨ་མ་བྱེད་པའི་སྐབས་དྲིན་གྱིས་བསྐྱངས་པ་ལའང་ཁྱད་མེད་པས་དབུགས་ལྡན་གྱི་འགྲོ་བ་ཐམས་ཅད་ལ་ཚེ་འདིའི་ཨ་མ་ལྟར་དུ་བཀའ་དྲིན་ཅན་དུ་མཐོང་དགོས་པ་ཡིན།།